Informacija apie 2013 m. spalio 9 d. posėdį
2013 m. spalio 9 d. įvyko Komisijos posėdis, kuriame buvo svarstomi šie klausimai:
[bookmark: _GoBack]1. Kazimiero Garšvos ir kitų pareiškėjų peticijos „Dėl Lietuvos Respublikos baudžiamojo kodekso ir Lietuvos Respublikos valstybinės kalbos įstatymo papildymo“ nagrinėjimas iš esmės.
2. Dėl Kęstučio Vilkausko kreipimosi „Dėl Lietuvos Respublikos bausmių vykdymo kodekso 73, 74, 79, 80, 85, 91, 94, 152 straipsnių pakeitimo“.
Pirmuoju klausimu buvo priimtas sprendimas atmesti peticijoje pateiktus pasiūlymus:
1) papildyti Lietuvos Respublikos baudžiamąjį kodeksą 1271 straipsniu: „Konstitucinių valstybinės kalbos pagrindų griovimas, valstybinės kalbos išniekinimas.
Tas, kas grubiai pažeidžia Lietuvos Respublikos Konstitucijos 10, 14, 17 straipsnius, Lietuvos Respublikos Konstitucinio Teismo 1999-10-21 d., 2009-11-06 d. sprendimus, Lietuvos Respublikos Valstybinės kalbos įstatymo 14, 19, 23 bei kitus straipsnius ir Lietuvos Respublikos teritorijoje greta valstybinės kalbos neteisėtai įveda kitų kalbų funkcionavimą, kraipo seniausią iš gyvųjų indoeuropiečių kalbų kultūros paveldą – autentiškus vietovardžius, vardus, pavardes, gatvių pavadinimus ir t.t. arba viešai pasityčioja iš Lietuvos Respublikos valstybinės kalbos bei konstitucinių valstybinės kalbos pagrindų ir juos griauna, baudžiamas viešaisiais darbais, bauda arba laisvės apribojimu, arba laisvės atėmimu iki dvejų metų. Kai nusikalstama veika padaryta piktnaudžiaujant viešosiomis teisėmis, darbinės ar profesinės veiklos srityje, pagal BK 42-45 straipsnius nusikaltusiems asmenims atimamos viešosios teisės ir teisė dirbti tam tikrą darbą arba užsiimti tam tikra veikla“.
2) papildyti Lietuvos Respublikos valstybinės kalbos įstatymo 24 straipsnį: „Bet kokie veiksmai prieš Lietuvos Respublikos nustatytą valstybinės kalbos statusą neleistini“ nauju punktu: „Už šio įstatymo pažeidimą ir konstitucinių Valstybinės lietuvių kalbos pagrindų griovimą pagal BK 1271 straipsnį numatoma baudžiamoji atsakomybė“.
Komisija priėmė sprendimą atmesti peticijoje pateiktus pasiūlymus, atsižvelgusi į Lietuvos Respublikos teisingumo ministerijos, Valstybinės lietuvių kalbos komisijos ir Valstybinės kalbos inspekcijos pateiktas nuomones, taip pat dėl šių motyvų:
1) pasiūlymas kriminalizuoti konstitucinių valstybinės kalbos pagrindų griovimą ir valstybinės kalbos išniekinimą be reikalo apkrautų baudžiamąją teisinę sistemą, nes abejotina, ar siūlomi veiksmai yra pakankamai pavojingi, jog galėtų užtraukti baudžiamąją atsakomybę. Baudžiamoji teisė, kaip teisinio reguliavimo priemonė, yra laikoma ultima ratio, todėl baudžiamuosiuose įstatymuose sankcijos už tam tikras asmenų veikas turi būti įtvirtintos tik tada, kai kitomis socialinėmis ar teisinėmis priemonėmis apginti teisinių gėrių neįmanoma. Tik toks elgesys, kuris laikomas pavojingiausiu, ir su kuriuo kovojant kitokios priemonės laikomos neefektyvios, turėtų būti kriminalizuojamas. Be to, sprendžiant klausimą dėl tam tikrų veikų kriminalizavimo, svarbu užtikrinti ne bausmės griežtumo, bet jos neišvengiamumo principą; 
2) Lietuvos Respublikos administracinių teisės pažeidimų kodekse (toliau – ATPK) pakankamai išsamiai reglamentuojamas valstybinės kalbos apsaugos klausimas. Administracinę atsakomybę užtraukia valstybinės kalbos nevartojimas (ATPK 911 straipsnis), Valstybinės lietuvių kalbos komisijos nutarimų ir Valstybinės kalbos inspekcijos pareigūnų nurodymų nevykdymas (ATPK 912 straipsnis), valstybinės kalbos nevartojimas atliekant tarnybines pareigas (ATPK 913 straipsnis), valstybinės kalbos nevartojimas raštvedyboje ir susirašinėjant šalies viduje (ATPK 914 straipsnis), dokumentų pateikimas nevalstybine kalba (ATPK 915 straipsnis), televizijos ir radijo laidų, televizijos, kino ir videofilmų nevertimas į valstybinę kalbą (ATPK 916 straipsnis). Atsižvelgiant į tai, tam, kad pagrįsti baudžiamosios atsakomybės būtinybę, reikalingas išsamus ir nuoseklus argumentavimas dėl tokių veikų pavojingumo, dėl jų paplitimo, galimybių juos išaiškinti ir kitų svarbių aspektų, kuriuos įvertinus sprendžiama dėl konkrečios veikos kriminalizavimo;
3) pareiškėjo pridėtoje medžiagoje pateikti argumentai dėl kai kurių politikų ir jų atstovaujamų partijų viešai skelbiamos nepagarbos pagrindiniam Konstitucijoje apibrėžtam Valstybinės kalbos įstatymui, teisinio nihilizmo demonstravimo kelia abejonių, nes juose pateikiama tam tikrų asmenų nuomonė konkrečiu klausimu, išsakoma pozicija dėl vieno ar kito su valstybine kalba susijusio aspekto. Tam, kad atitinkame elgesyje būtų galima įžvelgti nusikalstamos veikos požymius, asmens veikoje turi būti nustatomi ir subjektyviosios pusės požymiai, pavyzdžiui, kaltės forma, t. y. asmens psichinis santykis su veika, noras nusikalstamai veikti ir t. t. Nuomonės išsakymas tam tikru klausimu nebūtinai gali reikšti, kad konkretus asmuo tokiu elgesiu nori griauti valstybinės kalbos pagrindus ar išniekinti valstybinę kalbą. Nereikėtų painioti nuomonės reiškimo dėl, pavyzdžiui, su tautinėmis mažumomis susijusių klausimų, ir tyčinių veiksmų, kuriais siekiama pavojingų (gal net nusikalstamų) pasekmių. Svarbu užtikrinti, kad ginant vienas konstitucines vertybes nebūtų paminami kiti Konstitucijoje įtvirtinti principai (žodžio laisvė, teisė į saviraišką ir kt.);
4) Lietuvos Respublikos valstybinės kalbos įstatymo 24 straipsnyje nurodyta, kad bet kokie veiksmai prieš Lietuvos Respublikos Konstitucijos nustatytą valstybinės kalbos statusą neleistini. Už šio įstatymo nuostatų tiesioginį vykdymą atsakingi institucijų, įstaigų, įmonių, tarnybų bei organizacijų vadovai. Asmenys, pažeidę šį įstatymą, atsako įstatymų nustatyta tvarka. Atsižvelgiant į tai, pasiūlymas papildyti šį straipsnį nauja formuluote, pagal kurią už šio įstatymo pažeidimą ir konstitucinių valstybinės lietuvių kalbos pagrindų griovimą pagal Lietuvos Respublikos baudžiamojo kodekso (toliau – BK) 1271 straipsnį siūloma numatyti baudžiamąją atsakomybę, yra perteklinis, nes nuoroda, jog asmenys, pažeidę šį įstatymą, atsako įstatymų nustatyta tvarka apima tiek administracinę, tiek kitokio pobūdžio atsakomybę, jei tokia būtų numatyta;
5) pareiškėjo pasiūlymas papildyti BK konkrečia nusikalstama veika neatitinka baudžiamojo įstatymo straipsnių dispozicijų konstravimo ypatumų. Paprastai nusikalstamų veikų sudėtys baudžiamajame įstatyme formuluojamos taip, kad apibrėžtų pagrindinius tam tikros veikos požymius (bruožus), t. y. numatomos konkrečios alternatyvios veikos, už kurių padarymą kyla baudžiamoji atsakomybė, arba straipsnių dispozicijos konstruojamos taip, kad numatyti bendrieji (platesnės apimties) požymiai apimtų kitus. Šiuo atveju pareiškėjo pasiūlytas BK 1271 straipsnis konstruojamas labai detaliai, smulkmeniškai ir pasižymi kazuistiškumu (minimi konkretūs Konstitucinio Teismo sprendimai, vartojamos tokios formuluotės kaip „gyvųjų indoeuropiečių kalbų kultūros paveldas ir t. t.), kurio baudžiamajame įstatyme turėtų būti vengiama;
6) pareiškėjo peticijoje siūlomame BK 1271 straipsnyje konstruojami nusikalstamos veikos požymiai nėra apibrėžti teisiniame kontekste. Nėra aišku, kaip reikėtų aiškinti tokius požymius kaip „kitų kalbų funkcionavimo įvedimas“, „paveldo kraipymas“, „kalbos pagrindų griovimas“ ir pan. Be to, išskiriant du Konstitucinio Teismo sprendimus (1999 m. spalio 21 d, 2009 m. lapkričio 6 d.), už kurių nesilaikymą siūloma nustatyti baudžiamąją atsakomybę, neaišku, kokios pasekmės būtų už kitų Konstitucinio Teismo sprendimų nesilaikymą, t. y. kodėl iš visos Konstitucinio Teismo doktrinos išskiriami du sprendimai, kurių svarba ir reikšmė kitų Konstitucinio Teismo priimamų sprendimų atžvilgiu būtų įtvirtinta baudžiamajame įstatyme;
7) BK 42 straipsnyje numatytos bausmių rūšys (fiziniams asmenims), o BK 43 straipsnyje – bausmių rūšys juridiniams asmenims, tarp kurių nėra nei viešųjų teisių atėmimo, nei teisės dirbti tam tikrą darbą ar užsiimti tam tikra veikla atėmimo. 2011 m. birželio 21 d. įstatymu Nr. XI-1472 BK buvo pakeistas, iš bausmių sąrašo išbraukiant tokias bausmes kaip viešųjų teisių atėmimas bei teisės dirbti tam tikrą darbą arba užsiimti tam tikra veikla atėmimas. Analogiškomis priemonėmis minėtu įstatymu papildytas baudžiamojo poveikio priemonių sąrašas (BK 681 ir 682 straipsniai);
8) yra parengtas ir užregistruotas Lietuvos Respublikos valstybinės kalbos konstitucinio įstatymo projektas XIIP-558, kuris reglamentuoja valstybinės kalbos vartojimą viešajame Lietuvos Respublikos gyvenime, valstybinės kalbos tvarkybą, kontrolę ir atsakomybę už šio įstatymo pažeidimą, todėl keisti Valstybinės kalbos įstatymą taip, kaip siūlo pareiškėjas yra netikslinga.

Antruoju klausimu, vadovaujantis Peticijų įstatymo 4 straipsnio 1 dalimi, buvo priimtas sprendimas Kęstučio Vilkausko kreipimosi „Dėl Lietuvos Respublikos bausmių vykdymo kodekso 73, 74, 79, 80, 85, 91, 94, 152 straipsnių pakeitimo“ nenagrinėti Peticijų įstatymo nustatyta tvarka.
Toks sprendimas buvo priimtas todėl, kad yra neaiškiai suformuluotas kreipimesi pateiktas pasiūlymas pakeisti Bausmių vykdymo kodekso 73, 74, 79, 80, 85, 91, 94, 152 straipsnius, suteikiant teisę nuteistajam gauti trumpalaikius pasimatymus internetu: neaišku, kas turima omenyje, ar programa „skipe“, ar bendravimas elektroniniu būdu, ar dar kas kita.
Taip pat kreipimesi yra neaiškus siūlymas dėl minėto kodekso 85 straipsnio pakeitimo: 85 straipsnis turi 3 dalis, tačiau kreipimesi pateikta tik šio straipsnio 1 dalis, todėl neaišku, ar siūloma panaikinti 85 straipsnio 2 ir 3 dalis.

Komisijų biuro vedėja Janina Šniaukštienė, tel. (8 5) 239 6819, el. p. jasnia@lrs.l


